Na lokaciji Farev laz nedaleko od Lividrage na površini od 9.452 metra i na nadmorskoj visini od tisuću metara izgradimo veliki kavez visine 6 metara u koji ćemo smjestiti petnaestak mladih tetrijeba gluhana i uzgajati ih do trenutka kada budu sposobni samostalno živjeti u prirodi

PREZID Šezdesetih godina prošlog stoljeća na području Gorskog kotara bilo je oko 170 pjevališta tetrijeba – lokacija za parenje na kojima tetrijeb mužjak pjeva svoju ljubavnu pjesmu – a pred tri godine prebrojavanjem je ustanovljeno svega tri do pet pjevališta! Ta je vrsta ptice na samom rubu izumiranja, potvrdio nam je ing. Alojzije Frković, jedan od vodećih hrvatskih stručnjaka za ovu pticu, prigodom jučerašnjeg predstavljanje EU projekta uzgoja tetrijeba gluhana u Gorskom kotaru. Riječ je o projektu kojeg je pred nešto više od godinu dana osmislio mr. sc. don Ivica Križ, predsjednik udruge »Tetrijeb«, stvorivši na početku nedaleko od svog doma u Prezidu prostor za nekoliko tih lijepih ptica koje se uzgajaju u velikim kavezima (volijerama) te kad se steknu uvjeti puštaju u prirodu kako bi se na taj način povećao njihov broj. Koliko je to potrebno, vidi se iz podatka da, po procjeni Alojzija Frkovića, na području Čabra trenutačno ima svega desetak tetrijeba gluhana! Da bi taj broj bitnije narastao, potrebno je jačati mogućnosti uzgoja, a tu je spremna pomoći i EU koja kroz svoje fondove nudi znatne mogućnosti među kojima je i projekt LIFE iz kojeg je moguće dobiti čak milijun eura za uzgoj tetrijeba gluhana.

Uzgoj tetrijeba

Udruga »Tetrijeb« osmislila je projekt kojim će se kandidirati za taj novac, rekao je Križ i pojasnio: »Do 15. listopada projekt treba biti predan nadležnim institucijama i ukoliko naša kandidatura bude uspješna mi bismo sljedeće godine krenuli u realizaciju projekta kojeg smo zamislili tako da na lokaciji Farev laz nedaleko od Lividrage na površini od 9.452 metra i na nadmorskoj visini od tisuću metara izgradimo veliki kavez visine 6 metara u koji ćemo smjestiti petnaestak mladih tetrijeba gluhane i uzgajati ih do trenutka kada budu sposobni samostalno živjeti u prirodi. U početku bi u tom kavezu bilo 15 ptica čiji bi broj tijekom tri godine trajanja projekta rastao. Ženka prosječno ima od sedam do deset ptića od kojih preživi od pet do sedam, a koliko će njih nakon tri godine opstati u prirodi jako je teško reći s obzirom na sve poteškoće prilagođavanja. Osobno mislim da bi bilo dobro kad bi po završetku projekta u ovim šumama živjelo tridesetak ovako uzgojenih tetrijeba gluhana«, rekao je Križ.

Troškovi prijave

Mogućnosti da se milijun eura EU pomoći dobije postoje, a jučer se u aktivnosti vezane uz izradu prijave na taj projekt uključila i Primorsko-goranska županija koja će uz Hrvatski lovački savez sufinancirati troškove prijave. Primorsko-goranski župan Zlatko Komadina pohvalio je nastavak uspješne suradnje s Lovačkim savezom Hrvatske i Lovačkim savezom PGŽ-a na zaštiti autohtone divljači te biljnih i životinjskih vrsta: »Potpisom ugovora osiguravamo 130.000 kuna potrebnih za dovršetak radova nove volijere ovdje u Prezidu, kao i izradu dokumentacije potrebne za prijavu kandidature na LIFE projekt. Po 60.000 kuna dajemo mi i LS Hrvatske, a preostalih 10.000 kuna LS PGŽ-a«, rekao je župan Komadina, a Đuro Deček, predsjednik Lovačkog saveza Hrvatske istaknuo je kako zajedničkim ulaganjima žele postaviti čvrste temelje za povratak gluhana terijeba u Gorski kotar i za to da iznova uživamo u njegovom pjevu.